Եկատերինա Մեծ (Ֆաբերժեի ձու)

«Եկատերինա Մեծ» (), ոսկերչական ձու, որը դարձավ Ֆաբերժեի 52 զատկական ձվերից մեկը՝ պատրաստված Կարլ Ֆաբերժեի ընկերությունում Ռուսաստանի կայսերական ընտանիքի համար։ Այն ստեղծվել է 1914 թվականին Նիկոլայ II կայսեր պատվերով։ Ոսկերչական ձուն Նիկոլայը Զատկի տոնին նվիրել է մորը՝ այրիացած կայսրուհի Մարիա Ֆեոդորովնային։

Այսօր «Եկատերինա Մեծ» կայսերական ոսկերչական ձուն պահպանվում և ցուցադրվում է Հիլվուդի թանգարանում (Վաշինգտոն, ԱՄՆ)։

Դիզայն 
«Եկատերինա Մեծ» ոսկերչական ձուն պատրաստված է ոսկուց՝ Լյուդովիկոս XVI-ի ոճով։ Պատված է վարդագույն և անթափանց սպիտակ էմալով։ Քանդակադրոշմի մեթոդով ոսկյա զարդանախշեր են ագուցված ձվին։ Կողային հատվածներին Ֆրանսուա Բուշեի մանրանկարներ են արված՝ արվեստի և գիտության տեսարաններով. դրանք նկարել է Վասիլի Զուևը։ Նկարները թվով ութն են և շրջապատված են մարգարիտներով։ Թվի վրա ընդհանուր առմամբ օգտագործվել է 937 ադամանդ և 500 մարգարիտ։ Ձվի գագաթները պսակված են հարթ ադամանդներով, որոնց տակ տեղադրված են կայսրուհու միացագիրն ու ստեղծման տարեթիվը՝ «1914»: Ձվի տակդիրը պատրաստված է ոսկուց, ընդ որում 4 գույնի։

Անակնկալ 
Մարիա Ֆեոդորովնան քրոջը՝ Ալեքսանդրա Դանիացուն գրված նամակում հայտնում է, որ  «Եկատերինա Մեծ» կայսերական ոսկերչական ձվի անակնկալը Եկատերինա Մեծի գահավորակի մեխանիկական մանրակերտն է, որը տեղափոխում են երկու սևամորթ սպասավոր։

Գահավորակի պատուհանները լեռնային բյուրեղապակուց են։ Դրանց մեջից կարելի է տեսնել Եկատերինայի մանրակերտը։ Թագուհու վրա կնգումի մորթուց պատմուճան է։ Գահավորակը ոսկուց քանդակադրոշմներով է պատված։ Սևամորթ սպասավորները վառ հանդերձանքով են ստեղծված։ Անակնկալը մեխանիկական է, երբ լարում են այն, խափշիկները դանդաղ քայլում են, իսկ գահավորակը շարժվում է անիվների վրա։

Պատմություն 
Նիկոլայ II կայսրը «Եկատերինա Մեծ» կայսերական ոսկերչական ձուն նվիրել է մորը՝ Մարիա Ֆեոդորովնային՝ 1914 թվականին՝ Զատկի տոնին։

1917 թվականի Ռուսական հեղափոխության ժամանակ հեղափոխականները հափշտակեցին կայսերական ձվերի հավաքածուն և ուղարկեցին Կրեմլի զինապալատ։

1927 թվականին ձուն վաճառում են Արմանդ Համմերին, որը տեղափոխում է այն Նյու Յորք։ 1931 թվականին ձուն գնում է Էլեոնոր Բարզինը։ 1973 թվականին «Եկատերինա Մեծ» ոսկերչական ձուն նվիրում են Հիլվուդի թանգարանին, ուր ցայսօր էլ մշտական ցուցադրության է ներկայացված։

Տես նաև 
 Ֆաբերժեի ձվեր

Ծանոթագրություններ

Գրականություն 
 
 Fabergé, Tatiana; Proler, Lynette; Skurlov, Valentin V. (1997). The Fabergé Imperial Easter Eggs. London: Christie's Books.

Արտաքին հղումներ 
 Catherine the Great Easter Egg at Hillwood
 Website by Annemiek Wintraecken: Catherine the Great Egg
 Яйцо Гризайль (Екатерины Великой), 1914 
 Եկատերինա Մեծ Ֆաբերժեի ձուն

Ոսկերչություն
Ռուսաստանի պատմություն
1914 աշխատություններ
Ֆաբերժեի ձվեր
Ֆաբերժե